PASKAIDROJUMA RAKSTS

PRIEKŠLIKUMA KONTEKSTS

•Priekšlikuma pamatojums

Noziedzība visā Eiropā apdraud ES iedzīvotāju drošību un labklājību. Lai rezultatīvi apkarotu noziedzību, tiesībaizsardzības iestādēm ir vajadzīgi stabili un veiktspējīgi instrumenti. Sadarbība un informācijas kopīgošana ir visiedarbīgākie līdzekļi noziedzības apkarošanai un tiesiskuma panākšanai. 2021. gadā vairāk nekā 70 % no organizētās noziedzības grupām tika konstatēti vairāk nekā trijās dalībvalstīs. Pat šķietamiem vietēja mēroga noziegumiem var būt saikne ar citām Eiropas vietām, kur viens un tas pats noziedzīgā nodarījuma izdarītājs ir veicis noziedzīgas darbības. Līdzīgi bieži vien nav acīmredzams, ka šķietami vietēja mēroga noziegums ir saistīts ar organizētās noziedzības struktūrām un darbībām. Tāpēc, lai varētu rezultatīvi apkarot noziedzību, tiesībaizsardzības iestādēm ir jāspēj laikus apmainīties ar datiem. Lai atvieglotu informācijas apmaiņu, ES jau ir nodrošinājusi tiesībaizsardzības iestādēm virkni instrumentu, un tie ir izrādījušies būtiski noziedzīgu darbību un tīklu atklāšanā, taču vēl aizvien informācijas plūsmās pastāv pārrāvumi, kas jānovērš. Turklāt, tā kā dati tiek glabāti atsevišķi dažādās valstu IT sistēmās, kā arī lielapjoma IT sistēmās ES līmenī, ir jānodrošina, ka šīs sistēmas varētu savstarpēji sazināties.

Zonā bez kontroles pie iekšējām robežām (“Šengenas zona”) joprojām pastāv robežas un šķēršļi datu apmaiņai starp tiesībaizsardzības iestādēm, un tas rada aklās zonas un nepilnības, ko izmanto daudzi noziedznieki un teroristi, kuri darbojas vairākās dalībvalstīs. Šīs iniciatīvas un paralēli pieņemtā priekšlikuma direktīvai par informācijas apmaiņu starp dalībvalstu tiesībaizsardzības iestādēm mērķis ir stiprināt informācijas apmaiņu starp dalībvalstīm un tādējādi nodrošināt ES tiesībaizsardzības iestādēm uzlabotus instrumentus noziedzības un terorisma apkarošanai.

Vairāk nekā desmit gadus Prīmes sistēma ir ļāvusi tiesībaizsardzības iestādēm visā ES apmainīties ar informāciju. Prīmes lēmumi, kas pieņemti 2008. gadā, lai atbalstītu policijas un tiesu iestāžu pārrobežu sadarbību krimināllietās, paredz automatizētu apmaiņu ar konkrētiem datiem (DNS profiliem, pirkstu nospiedumiem un transportlīdzekļu reģistrācijas datiem) starp iestādēm, kuras ir atbildīgas par noziedzīgu nodarījumu novēršanu, atklāšanu un izmeklēšanu. Prīmes sistēma sekmīgi veicina noziedzības un terorisma apkarošanu Eiropas Savienībā, taču informācijas apmaiņas jomā joprojām ir nepilnības, tāpēc ir iespējami turpmāki uzlabojumi.

Padomes secinājumos par Prīmes lēmumu īstenošanu desmit gadus pēc to pieņemšanas tika uzsvērts, cik svarīga terorisma un pārrobežu noziedzības apkarošanā ir automatizēta DNS profilu, daktiloskopisko datu un transportlīdzekļu reģistrācijas datu meklēšana un salīdzināšana. Padome arī aicināja Komisiju apsvērt iespēju pārskatīt Prīmes lēmumus, lai paplašinātu to darbības jomu un atjauninātu vajadzīgās tehniskās un juridiskās prasības.

Prīme II ir veidota uz spēkā esošās Prīmes sistēmas pamata, stiprinot un modernizējot sistēmu un nodrošinot sadarbspēju ar citām ES informācijas sistēmām. Tā nodrošinās, ka visus attiecīgos datus, kas ir pieejami tiesībaizsardzības iestādēm vienā dalībvalstī, var izmantot tiesībaizsardzības iestādes citās dalībvalstīs. Tā nodrošinās arī, ka saistībā ar Prīmes sistēmu Eiropols var sniegt atbalstu dalībvalstīm. Šī iniciatīva paredz izveidot jaunu arhitektūru, kas dalībvalstīm ļauj vieglāk un ātrāk apmainīties ar datiem un nodrošina pamattiesību aizsardzības augstu līmeni.